CELEX: 32020R2004
Language: fi
Date: 2020-11-26 00:00:00
Title: Euroopan keskuspankin asetus (EU) 2020/2004, annettu 26 päivänä marraskuuta 2020, rahamarkkinatilastoista annetun asetuksen (EU) N:o 1333/2014 muuttamisesta (EKP/2020/58)

8.12.2020   
               
               
                  FI
               
               
                  Euroopan unionin virallinen lehti
               
               
                  L 412/31
               
            
         EUROOPAN KESKUSPANKIN ASETUS (EU) 2020/2004,
         annettu 26 päivänä marraskuuta 2020,
         rahamarkkinatilastoista annetun asetuksen (EU) N:o 1333/2014 muuttamisesta (EKP/2020/58)
         EUROOPAN KESKUSPANKIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 5 artiklan,
         ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 (1) ja erityisesti sen 5 artiklan 1 kohdan ja 6 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksessa (EY) N:o 2533/98 säädetään, että Euroopan keskuspankilla (EKP) on asianmukaisesti perustelluissa tapauksissa oikeus kerätä varsinaisilta tiedonantajilta tilastotietoja konsolidoidusti, mukaan lukien tiedot yhteisöistä, jotka ovat niiden määräysvallassa. EKP määrittelee tässä tarkoituksessa konsolidoinnin laajuuden. Euroopan keskuspankin asetuksessa (EU) N:o 1333/2014 (EKP/2014/48) (2) edellytetään, että varsinaiset tiedonantajat antavat rahamarkkinatilastojen säännöllistä laatimista varten kotijäsenvaltionsa kansalliselle keskuspankille tai EKP:lle konsolidoidusti rahamarkkinainstrumentteihin liittyvät päiväkohtaiset tilastotiedot, mukaan lukien tiedot unionissa ja EFTAssa olevista sivuliikkeistä.
                  
               
                     (2)
                  
                  
                     Tilastotiedot, jotka koskevat tiedonantajien Yhdistyneessä kuningaskunnassa sijaitsevia sivuliikkeitä, ovat niiden kokonaismäärä huomioon ottaen merkittäviä. Koska euromääräisten markkinoiden lyhyt korko (€STR) riippuu asetuksen (EU) N:o 1333/2014 (EKP/2014/48) mukaan raportoiduista tilastotiedoista, on tarpeen varmistaa tilastotietojen raportoinnin jatkuvuus näiden sivuliikkeiden osalta, jotta voidaan edelleen varmistaa euroalueen rahamarkkinoita koskevien laadukkaiden tilastotietojen saatavuus.
                  
               
                     (3)
                  
                  
                     Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyssä sopimuksessa täsmennetty siirtymäaika päättyy 31 päivänä joulukuuta 2020. Jotta Euroopan keskuspankkijärjestelmä saisi jatkossakin rahamarkkinainstrumentteja koskevat päiväkohtaiset tilastotiedot tiedonantajien Yhdistyneessä kuningaskunnassa olevien sivuliikkeiden osalta, asetuksen (EU) N:o 1333/2014 (EKP/2014/48) 3 artiklan 1 kohdan mukaista konsolidoitua raportointia on tarpeen laajentaa sivuliikkeiden osalta.
                  
               
                     (4)
                  
                  
                     Näin ollen asetus (EU) N:o 1333/2014 (EKP/2014/48) olisi vastaavasti muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Muutos
            Korvataan asetuksen (EU) N:o 1333/2014 (EKP/2014/48) 3 artiklan 1 kohta seuraavasti:
            
               
                  ”1.   Varsinaiset tiedonantajat antavat rahamarkkinatilastojen säännöllistä laatimista varten kotijäsenvaltionsa kansalliselle keskuspankille konsolidoidusti rahamarkkinainstrumentteihin liittyvät päiväkohtaiset tilastotiedot, mukaan lukien tiedot unionissa ja EFTA:ssa olevista sivuliikkeistä sekä Yhdistyneessä kuningaskunnassa sijaitsevista sivuliikkeistä. Vaaditut tilastotiedot täsmennetään liitteissä I, II ja III. Tiedonantajat raportoivat vaaditut tilastotiedot liitteessä IV täsmennettyjen tietojen toimittamista, tarkkuutta, käsitteellistä vastaavuutta, tarkistuksia ja oikeellisuutta koskevien vähimmäisvaatimusten mukaisesti. Kansallinen keskuspankki toimittaa tiedonantajilta saamansa tiedot EKP:lle tämän asetuksen 4 artiklan 2 kohdan mukaisesti.”
               
            
         
         
            2 artikla
            Loppusäännökset
            Tämä asetus tulee voimaan neljäntenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            Tehty Frankfurt am Mainissa 26 päivänä marraskuuta 2020.
            
               
                  EKP:n neuvoston puolesta
               
               
                  EKP:n puheenjohtaja
               
               Christine LAGARDE
            
         
         
            (1)  Neuvoston asetus (EY) N:o 2533/98, annettu 23 päivänä marraskuuta 1998, Euroopan keskuspankin valtuuksista kerätä tilastotietoja (EUVL L 318, 27.11.1998, s. 8).
         
            (2)  Euroopan keskuspankin asetus (EU) N:o 1333/2014, annettu 26 päivänä marraskuuta 2014, rahamarkkinatilastoista (EKP/2014/48) (EUVL L 359, 16.12.2014, s. 97).